CELEX: 52012PC0499
Language: da
Date: 2012-09-12
Title: Forslag til EUROPA-PARLAMENTETS OG RÅDETS FORORDNING om statut for og finansiering af europæiske politiske partier og europæiske politiske fonde

|
			
		
		
		52012PC0499
		
			Forslag til EUROPA-PARLAMENTETS OG RÅDETS FORORDNING om statut for og finansiering af europæiske politiske partier og europæiske politiske fonde /* COM/2012/0499 final - 2012/0237 (COD) */
			
				
		
		
			
			   	BEGRUNDELSE
1.           BAGGRUND FOR FORSLAGET
1.1.        Generel baggrund
Det hedder i artikel 10 i traktaten om Den
Europæiske Union, at "politiske partier på europæisk plan bidrager til
at skabe en europæisk politisk bevidsthed og til at udtrykke unionsborgernes vilje".
Artikel 12, stk. 2, i Den Europæiske Unions charter om grundlæggende
rettigheder giver udtryk for samme princip.
Foreningsfrihed på alle niveauer, f.eks. i
politiske og civile spørgsmål, og ytringsfrihed, som omfatter meningsfrihed og
frihed til at modtage eller meddele oplysninger eller tanker uden indblanding
fra offentlig myndighed og uden hensyn til landegrænser, er grundlæggende
rettigheder for alle unionsborgere.
Det er derfor i unionsborgernes interesse, at
et europæisk repræsentativt demokrati kan blomstre. Egentlige tværnationale
europæiske politiske partier og politiske fonde har afgørende betydning som
talerør for borgerne på europæisk plan.
Europæiske politiske partier – og deres
tilknyttede politiske fonde – spiller en vigtig rolle, når det drejer sig om at
bygge bro mellem medlemsstaternes og EU's politikker, og de udfylder vigtige
kommunikative funktioner ved at støtte interaktionen mellem alle niveauer i
EU's mangelagede forvaltningssystem. Et større og mere effektivt engagement fra
europæiske politiske partiers og fondes side kan bidrage til at fremme
borgernes forståelse for forbindelsen mellem de politiske processer på
nationalt og europæisk plan, og det er en af måderne til at skabe tværnationale
offentlige debatter i EU og fremme en europæisk offentlig sfære.
Endvidere bør de europæiske politiske partier
støttes, så de kan udvikle deres kapacitet til at udtrykke og kanalisere
borgernes vilje med hensyn til valgte hverv og andre repræsentative poster på
europæisk niveau, som i sig selv er afgørende for et europæisk repræsentativt
demokrati. De bør derfor i forbindelse med valg til Europa-Parlamentet
opfordres til at øge borgernes bevidsthed om tilknytningen mellem dem og deres
nationale politiske partier og kandidater. Det er navnlig relevant efter
ikrafttrædelsen af Lissabontraktaten, der har konsolideret Europa-Parlamentets
rolle som fuldgyldig medlovgiver sammen med Rådet. Det er også et vigtigt
bidrag til at øge borgernes interesse og valgdeltagelsen i valg til
Europa-Parlamentet og styrke Den Europæiske Unions demokratiske legitimitet.
1.2.        Begrundelse og formål
Ni år efter ikrafttrædelsen af forordning (EF)
nr. 2004/2003 om statut for og finansiering af politiske partier på europæisk
plan[1] og fem år efter dens ændring i
2007[2], der bl.a. bragte tilknyttede
politiske fonde på europæisk plan inden for forordningens anvendelsesområde,
har Kommissionen foretaget en omfattende evaluering af de nuværende regler for
finansiering og regulering af europæiske partier og fonde.
Denne evaluering er dels en opfølgning på en
rapport fra Europa-Parlamentets Generalsekretariat om finansiering af partier
på europæisk plan[3],
og dels Europa-Parlamentets beslutning af 6. april 2011 om anvendelsen af
forordning (EF) nr. 2004/2003 (herefter kaldet "Giannakou-rapporten")[4].
Giannakou-rapporten, der er
Europa-Parlamentets evalueringsrapport i medfør af artikel 12 i forordning (EF)
nr. 2004/2003[5],
omhandler to hovedområder:
·                        
den opfordrer Kommissionen til at foreslå en statut
for europæiske politiske partier og politiske fonde og henviser også til
spørgsmål vedrørende internt partidemokrati, og
·                        
den foreslår en række ændringer i forbindelse med
finansieringsordningen for politiske partier og deres tilknyttede politiske
fonde og kræver strengere betingelser for adgang til finansiering på den ene
side og et mere smidigt system på den anden side.
Som led i evalueringen af de eksisterende
regler for politiske partier og politiske fonde på europæisk plan har
Kommissionen taget behørigt hensyn til Europa-Parlamentets konklusioner i
Giannakou-rapporten. Kommissionen er enig i, at europæiske partier og fonde
spiller en vigtig rolle med hensyn til at styrke og fremme repræsentativt
demokrati på EU-niveau og bygge bro mellem EU-politikker og unionsborgerne.
Dette forslag til forordning tager derfor
sigte på at opmuntre og bistå de politiske partier på europæisk plan og deres
tilknyttede politiske fonde ved at skabe betingelser, der giver dem mulighed
for at vokse og udfolde deres bestræbelser på at nå ud til de europæiske borgere,
repræsentere og udtrykke deres synspunkter og holdninger og skabe en stærkere
forbindelse mellem civilsamfundet og de europæiske institutioner, navnlig
Europa-Parlamentet.
Hvad angår politiske fonde, giver forordningen
en specifik retlig, finansiel og reguleringsmæssig ramme, der er tilpasset
deres behov. Denne ramme er forskellig fra reglerne om oprettelse af en
europæisk juridisk form for europæiske fonde i Kommissionens forslag om
vedtægter for den europæiske almennyttige fond af 8. februar 2012[6].
2.           HØRING AF DE BERØRTE PARTER
Kommissionen har ved udarbejdelsen af dette
forslag været i tæt dialog og kontakt med de relevante aktører. Den har afholdt
flere møder på forskellige niveauer specielt om dette forslag med
repræsentanter for de politiske partier og fonde på europæisk plan, de
politiske grupper i Europa-Parlamentet, nationale og akademiske eksperter,
formanden for Europa-Parlamentet, Europa-Parlamentets Generalsekretariat og
ordføreren for Europa-Parlamentets evalueringsrapport.
Alle interesserede parter har bidraget
betydeligt og regelmæssigt med udgangspunkt i deres erfaring og ekspertise i
forhold til de nuværende regler for politiske partier og politiske fonde i
henhold til både forordning (EF) nr. 2004/2003 og finansforordningen[7].
De europæiske politiske partier og fonde kunne
f.eks. supplere Europa-Parlamentets evalueringsrapport ved at identificere de
konkrete vanskeligheder, de har oplevet i de seneste år, og fremsætte forslag
og anbefalinger til eventuelle forbedringer. Nationale eksperter og akademikere
har bidraget med en betydelig afklaring af reglerne for nationale politiske
partiers status og finansiering og af den forventede virkning i medlemsstaterne
af de foranstaltninger, Kommissionen overvejer.
3.           FORSLAGETS RETLIGE ASPEKTER
3.1.        Retsgrundlag 
Forslaget er baseret på artikel 224 i
traktaten om Den Europæiske Unions funktionsmåde, der fastslår, at "Europa-Parlamentet
og Rådet fastsætter ved forordning efter den almindelige lovgivningsprocedure
statutten for politiske partier på europæisk plan som nævnt i artikel 10, stk.
4, i traktaten om Den Europæiske Union og navnlig reglerne for deres
finansiering". 
Denne bestemmelse svarer i alt væsentligt til
artikel 191, stk. 2, i traktaten om oprettelse af Det Europæiske Fællesskab,
som forordning (EF) nr. 2004/2003 er baseret på.
3.2.        Nærheds- og
proportionalitetsprincippet
Forslaget er helt i overensstemmelse med nærhedsprincippet.
Regler vedrørende europæiske politiske partiers og europæiske fondes statut og
finansiering kan kun fastsættes på EU-plan. Selv om den eksisterende forordning
om politiske partier og fonde har vist sig at være et godt grundlag for begge
strukturers vedkommende for at vinde fodfæste og etablere sig i det europæiske
politiske landskab, er det nu nødvendigt med en reform af de eksisterende
reguleringsmæssige og finansielle systemer for at give dem mulighed for fuldt
ud at takle de aktuelle udfordringer (f.eks. ved at etablere europæiske aktører
på europæisk niveau eller ved at give europæiske politiske partier mulighed for
at overføre ressourcer fra år til år) og indrette sig på fremtidens
udfordringer. Ved fremlæggelsen af mulige reformforanstaltninger har
Kommissionen været opmærksom på at overholde principperne i erklæring nr. 11 om
artikel 191 til traktaten om oprettelse af Det Europæiske Fællesskab, der er
knyttet som bilag til slutakten til Nice-traktaten[8].
Forslaget går ikke videre end nødvendigt for
at nå det langsigtede mål om at udvikle og styrke det europæiske demokrati og
EU-institutionernes legitimitet ved at tilstræbe at gøre de europæiske
politiske partier og politiske fonde til mere effektive og ansvarlige
demokratiske aktører. Forslaget er derfor i overensstemmelse med proportionalitetsprincippet.
Forslaget tager sigte på at skabe en ny europæisk retlig form for begge
enheder, men de vil i de fleste aspekter af deres praktiske aktiviteter fortsat
fungere på basis af en retlig form, der er anerkendt i retssystemet i den
medlemsstat, hvor de er hjemmehørende.
Forslaget til foranstaltning takler nogle af
de væsentligste hindringer, politiske partier og politiske fonde møder i deres
daglige aktiviteter og forvaltning, når de arbejder på tværs af
medlemsstaterne, uden dog at fastlægge et udtømmende regelsæt for dem.
Forslaget indeholder f.eks. ikke bestemmelser om arbejdsret eller beskatning
(bortset fra regler om ikkeforskelsbehandling af tværnationale donorer og
gaver, hvor der er en klar europæisk dimension). Medmindre det foreskrives
udtrykkeligt, vil europæiske partier og europæiske politiske fonde fortsat være
reguleret af national lov.
4.           FORSLAGETS HOVEDELEMENTER
Kommissionen foreslår en pakke med supplerende
forslag for at forbedre finansieringen og regelsættet for politiske partier og
politiske fonde på europæisk plan: et forslag – dette forslag – skal erstatte
den nuværende forordning (EF) nr. 2003/2004, og et andet parallelt forslag skal
ændre finansforordningen.
I dette forslag til forordning om statut for
og finansiering af europæiske politiske partier og europæiske politiske fonde
foreslår Kommissionen en række forbedringer af forordning (EF) nr. 2004/2003.
Det overordnede mål er at øge synligheden, anerkendelsen, effektiviteten,
gennemsigtigheden og ansvarligheden for europæiske politiske partier og fonde.
Forslaget indfører en europæisk retlig status.
Den europæiske statut giver mulighed for registrering som et europæisk politisk
parti eller en europæisk politisk fond og dermed opnå en retlig status baseret
på EU-ret.
Denne nye europæiske juridiske person, som
erstatter enhver eksisterende national juridisk person, vil give de europæiske
politiske partier den anerkendelse, de behøver, og hjælpe dem med at takle
nogle af de længevarende hindringer, de har oplevet. Disse hindringer er bl.a.
de forskellige nationale juridiske former, som de hidtil har været omfattet af,
som generelt passer dårligt til de meget specifikke opgaver og mål for
politiske partier på europæisk plan, og den manglende offentlige synlighed og
anerkendelse, dette medfører. En ensartet retlig status baseret på EU-ret er
derfor af afgørende betydning, og den vil give dem bedre mulighed for at
opfylde den specifikke opgave, de er tillagt ifølge traktaterne.
Den tilsvarende europæiske juridiske statut
for tilknyttede politiske fonde er en klar anerkendelse af den afgørende rolle,
de spiller ved at støtte og supplere de europæiske politiske partiers
aktiviteter, navnlig ved at bidrage til debatter om europæiske politiske
spørgsmål og europæisk integration og ved at samle aktører fra forskellige
sfærer og forskellige niveauer i hele Den Europæiske Union.
At opnå europæisk retlig status vil kræve
overholdelse af høje standarder med hensyn til forvaltning, ansvarlighed og
gennemsigtighed. De særlige betingelser for og krav til opnåelse af en
europæisk retlig status omfatter nøje overholdelse af de værdier, som EU bygger
på, og for politiske partiers vedkommende opfyldelse af minimumskrav om internt
partidemokrati.
Det vil være muligt at registrere sin statut
som et europæisk politisk parti eller en europæisk politisk fond uden at ansøge
om EU-midler, men det modsatte gælder ikke. Det betyder, at anerkendelse
som et europæisk politisk parti eller en europæisk politisk fond og dermed
opfyldelse af de betingelser og krav, der gælder i den forbindelse, er en
forudsætning for at søge om finansiering via EU-budgettet.
Det er afgørende at sikre, at betingelserne
for at blive et europæisk politisk parti ikke er for strenge, men nemt kan
opfyldes af organiserede og seriøse tværnationale alliancer af politiske
partier og/eller fysiske personer, hvilket også opmuntrer og støtter nye
europæiske politiske partier. På den anden side er det også med henblik på
tildelingen af de begrænsede midler via EU-budgettet nødvendigt at indføre
objektive kriterier, der afspejler europæiske politiske partiers reelle europæiske
ambition og reelle vælgerstøtte. Et sådant kriterium fremgår klarest af
resultatet af valg til Europa-Parlamentet, der kan give en klar indikation af
et europæisk politisk partis vælgertilslutning og identificere de partier, der
har mulighed for fuldt ud at deltage i EU's demokratiske liv og dermed udtrykke
unionsborgernes vilje på højeste niveau. Som Europa-Parlamentet anmodede om i
sin beslutning af 6. april 2011 og som en anerkendelse af Europa-Parlamentets
rolle som direkte repræsentant for unionsborgerne i medfør af artikel 10, stk.
2, i traktaten om Den Europæiske Union, foreslår Kommissionen derfor, at kun de
politiske partier – og dermed også de tilknyttede politiske fonde - som er
repræsenteret i Europa-Parlamentet med mindst ét af deres medlemmer, bør være
berettiget til EU-finansiering.
Kommissionen foreslår endvidere betydelige
ændringer af finansieringsmåden for europæiske politiske partier og europæiske
politiske fonde. De foreslåede ændringer af finansforordningen foreskriver
oprettelse af et separat afsnit om europæiske politiske partier, så de ikke
længere modtager driftstilskud, men sui generis-bidrag. Dette forslag
vil sammen med forslaget om ændring af finansforordningen indføre den
nødvendige smidighed med hensyn til politiske partiers og politiske fondes
arbejdsmetoder og aktiviteter, navnlig ved at øge præfinansieringsniveauet,
sænke kravene om medfinansiering og tillade opbygning af reserver fra egne
ressourcer. Endvidere hæver dette forslag loftet for tilladte gaver pr. år og
pr. donor for at give de politiske partier og fonde bedre mulighed for at
opbygge egne ressourcer.
For at opveje den øgede fleksibilitet indføres
der en overordnet og gennemsigtig regel- og kontrolramme, der omfatter alle
aspekter i forbindelse med europæiske politiske partiers og deres tilknyttede
politiske fondes aktiviteter og finansiering, og som dækker alle deres
finansielle transaktioner uanset finansieringskilde. Denne ramme skærper
forpligtelserne vedrørende rapportering og gennemsigtighed, den styrker regnskabs-
og kontrolmekanismerne, og den indfører en ny ordning med proportionelle
administrative og finansielle sanktioner for overtrædelse af forordningens
betingelser, herunder krænkelser af de værdier, som EU bygger på.
5.           VIRKNINGER FOR BUDGETTET
Tildeling af EU-midler til europæiske
politiske partier og europæiske politiske fonde vil fortsat ske via
Europa-Parlamentets budget. Dette forslag har ingen mærkbare yderligere
virkninger for EU-budgettet.
2012/0237 (COD)
Forslag til
EUROPA-PARLAMENTETS OG RÅDETS FORORDNING
om statut for og finansiering af europæiske
politiske partier og europæiske politiske fonde
EUROPA-PARLAMENTET OG RÅDET FOR DEN
EUROPÆISKE UNION HAR -
under henvisning til traktaten om Den
Europæiske Unions funktionsmåde, særlig artikel 224,
under henvisning til forslag fra
Europa-Kommissionen,
efter fremsendelse af udkast til
lovgivningsmæssig retsakt til de nationale parlamenter,
under henvisning til udtalelse fra Det
Europæiske Økonomiske og Sociale Udvalg[9],
under henvisning til udtalelse fra
Regionsudvalget[10],
efter høring af Revisionsretten[11]
efter høring af Den Europæiske Tilsynsførende
for Databeskyttelse efter den almindelige lovgivningsprocedure[12], og
ud fra følgende betragtninger:
(1)       Artikel 10, stk. 4, i
traktaten om Den Europæiske Union og artikel 12, stk. 2, i Den Europæiske
Unions charter om grundlæggende rettigheder fastslår, at politiske partier på
europæisk plan bidrager til at skabe en europæisk politisk bevidsthed og til at
udtrykke unionsborgernes politiske vilje.
(2)       Artikel 11 og 12 i Den
Europæiske Unions charter om grundlæggende rettigheder fastslår, at
foreningsfrihed på alle niveauer, f.eks. i politiske og civile spørgsmål, og
ytringsfrihed, som omfatter meningsfrihed og frihed til at modtage eller
meddele oplysninger eller tanker uden indblanding fra offentlig myndighed og
uden hensyn til landegrænser, er grundlæggende rettigheder for alle
unionsborgere.
(3)       Europæiske borgere bør kunne
udøve disse rettigheder til at deltage fuldt ud i Unions demokratiske liv.
(4)       Egentlige tværnationale
europæiske politiske partier og deres tilknyttede europæiske politiske fonde
har afgørende betydning som talerør for borgerne på europæisk plan og brobygger
mellem polikker på nationalt plan og EU-plan.
(5)       Europæiske politiske partier og
deres tilknyttede europæiske politiske fonde bør støttes i deres bestræbelser
på at sikre en stærk forbindelse mellem det europæiske civilsamfund og de
europæiske institutioner, navnlig Europa-Parlamentet.
(6)       De europæiske politiske
partiers og deres tilknyttede europæiske politiske fondes erfaringer med
anvendelsen af Europa-Parlamentets og Rådets forordning (EF) nr. 2004/2003
af 4. november 2003 om statut for og finansiering af politiske partier på
europæisk plan[13]
og den lovgivningsmæssige beslutning om anvendelsen af forordning (EF) nr.
2004/2003, som Europa-Parlamentet vedtog den 6. april 2011[14], viser, at det er nødvendigt
at forbedre den retlige og finansielle ramme for europæiske politiske partier
og deres tilknyttede europæiske politiske fonde, så de kan blive mere synlige
og effektive aktører i Unionens mangelagede politiske system.
(7)       Som en anerkendelse af den
opgave, de europæiske politiske partier er tillagt i traktaten og for at lette
deres arbejde, bør der indføres en særlig europæisk juridisk status for
europæiske politiske partier og deres tilknyttede europæiske politiske fonde,
der giver dem fuld rets- og handleevne og anerkendelse i alle medlemsstater.
(8)       De procedurer, der skal
følges af europæiske politiske partier og deres tilknyttede europæiske
politiske fonde for at opnå europæisk retlig status i medfør af denne
forordning, bør lægges fast, og det samme gælder de procedurer og kriterier,
der skal iagttages, når det afgøres, om der kan indrømmes en sådan europæisk
retlig status. Det er ligeledes nødvendigt at fastlægge procedurerne i de
tilfælde, hvor et europæisk politisk parti eller en europæisk politisk fond
fortaber eller opgiver sin europæiske juridiske status.
(9)       De europæiske politiske
partier og de europæiske politiske fonde bør reguleres af de materielle regler
i denne forordning og af medlemsstaternes nationale lovgivning, navnlig
lovgivningen i den medlemsstat, hvor de er hjemmehørende, og de bør derfor
identificere den egnede juridiske form, der skal svare til en juridisk form,
der er anerkendt i den pågældende medlemsstats retssystem.
(10)     Europæiske politiske partier
og deres tilknyttede europæiske politiske fonde, som ønsker at blive anerkendt
som sådan på europæisk plan via en europæisk retlig status og modtage offentlig
finansiering via Den Europæiske Unions almindelige budget, bør overholde visse
principper og opfylde visse betingelser. Det er navnlig nødvendigt, at
europæiske politiske partier og deres tilknyttede europæiske politiske fonde
respekterer de værdier, som Den Europæiske Union bygger på, jf. artikel 2 i
traktaten om Den Europæiske Union og Den Europæiske Unions charter om
grundlæggende rettigheder.
(11)     Principper og minimumskrav for
europæiske politiske partiers forvaltning og interne organisation bør fastlægges,
bl.a.for at sikre overholdelse af høje standarder for internt partidemokrati.
Statutten for et europæisk politisk parti eller en europæisk politisk fond bør
også indeholde en række grundlæggende administrative og retlige bestemmelser.
(12)     Kun europæiske politiske
partier og deres tilknyttede europæiske politiske fonde, der er anerkendt som
sådan, og som har opnået europæisk retlig status, bør være berettiget til at
modtage støtte via Den Europæiske Unions almindelige budget. Det er vigtigt at
sikre, at betingelserne for at blive et europæisk politisk parti ikke er for
strenge, men nemt kan opfyldes af organiserede og seriøse tværnationale
alliancer af politiske partier eller fysiske personer eller begge, men det er
også vigtigt at indføre proportionelle kriterier med henblik på tildeling af de
begrænsede midler via EU-budgettet, der objektivt viser et europæisk politisk
partis reelle europæiske ambition og reelle vælgerstøtte. Et sådant kriterium
fremgår klarest af resultatet af valg til Europa-Parlamentet, som det
europæiske politiske parti i henhold til denne forordning skal deltage i, og
som giver en klar indikation af et europæisk politisk partis vælgertilslutning.
Det bør afspejle, at Europa-Parlamentet direkte repræsenterer unionsborgerne i
henhold til artikel 10, stk. 2, i traktaten om Den Europæiske Union, og de
europæiske politiske partiers mål om fuldt ud at deltage i Unionens
demokratiske liv og blive aktive aktører i EU's repræsentative demokrati for
effektivt at udtrykke unionsborgernes synspunkter, holdninger og politiske
vilje. Støtteberettigelse via Den Europæiske Unions budget bør derfor begrænses
til europæiske politiske partier, som er repræsenteret i Europa-Parlamentet med
mindst ét af deres medlemmer og til europæiske politiske fonde, der søger via
et europæisk politisk parti, som er repræsenteret i Europa-Parlamentet med
mindst ét af deres medlemmer.
(13)     For at gøre finansieringen af
europæiske politiske partier mere gennemsigtig og for at undgå potentielt
misbrug af finansieringsreglerne bør et medlem af Europa-Parlamentet
udelukkende med henblik på finansiering kun betragtes som medlem af ét
europæisk politisk parti, der kan være det nationale eller regionale politiske
parti, som vedkommende er medlem af på datoen for udløb af indgivelse af
ansøgninger.
(14)     De procedurer, som europæiske
politiske partier og deres tilknyttede europæiske politiske fonde skal følge,
når de søger om finansiering via Den Europæiske Unions almindelige budget, bør
fastlægges sammen med de procedurer, kriterier og regler, der skal overholdes
for at nå til en beslutning om at yde en sådan finansiering.
(15)     For at fremme en europæisk
politisk kultur med hensyn til uafhængighed og ansvarlighed bør visse former
for gaver og bidrag til europæiske politiske partier og europæiske politiske
fonde fra andre kilder end Den Europæiske Unions almindelige budget forbydes
eller være omfattet af begrænsninger og strengere krav om gennemsigtighed.
(16)     Mange medlemsstater giver en
gunstig skattebehandling af gaver til nationale politiske partier og politiske
fonde både for modtager og donorer. Da det er nødvendigt at anspore europæiske
politiske partier og europæiske politiske fonde til at skabe egne ressourcer,
er det vigtigt, at en sådan gunstig skattebehandling også automatisk indrømmes
europæiske politiske partier, europæiske politiske fonde og deres donorer for
gaver tværs over grænserne.
(17)     Europæiske politiske partier
bør kunne finansiere kampagner i forbindelse med valg til Europa-Parlamentet,
mens finansiering og begrænsninger for partiers og kandidaters udgifter til
sådanne valg bør reguleres af de regler, der gælder i hver enkelt medlemsstat.
For at bidrage til at øge unionsborgernes europæiske politiske bevidsthed og
gøre den europæiske valgproces mere åben, bør europæiske politiske partier
opfordres til i forbindelse med valg til Europa-Parlamentet at informere
borgerne om forbindelsen mellem dem og deres tilknyttede nationale politiske
partier og kandidater.
(18)     Europæiske politiske partier
bør hverken direkte eller indirekte finansiere andre politiske partier,
herunder nationale partier eller kandidater. Europæiske politiske fonde bør
hverken direkte eller indirekte finansiere europæiske eller nationale politiske
partier eller kandidater. Endvidere bør europæiske politiske partier og deres
tilknyttede europæiske politiske fonde ikke finansiere nationale
folkeafstemningskampagner. Disse principper følger erklæring nr. 11 om artikel
191 i traktaten om oprettelse af Det Europæiske Fællesskab, der er knyttet som
bilag til slutakten til Nice-traktaten.
(19)     For at sikre gennemsigtighed
og styrke kontrollen og de europæiske politiske partiers og europæiske
politiske fondes demokratiske ansvarlighed skal oplysninger, der betragtes som
værende af afgørende offentlig interesse, bl.a. vedrørende deres statut,
medlemskab, regnskaber, donorer og gaver, [bidrag] og tilskud modtaget via Den
Europæiske Unions budget samt oplysninger om beslutninger, der er truffet af
Europa-Parlamentet vedrørende registrering, finansiering og sanktioner,
offentliggøres. At indføre regler, der sikrer, at disse oplysninger er
offentligt tilgængelige, er den mest effektive måde til at sikre lige vilkår og
en retfærdig konkurrence mellem politiske kræfter og opretholde en åben,
gennemsigtig og demokratisk lovgivnings- og valgproces, der styrker borgernes
og vælgernes tillid til det europæiske repræsentative demokrati, og generelt
forebygger korruption og magtmisbrug. I overensstemmelse med
proportionalitetsprincippet bør forpligtelsen til at offentliggøre fysiske
personers identitet ikke finde anvendelse på de medlemmer af et europæisk
politisk parti, der ikke har givet deres udtrykkelige samtykke til
offentliggørelse, eller på gaver under 1 000 EUR pr. år og pr. donor.
Ligeledes i overensstemmelse med proportionalitetsprincippet bør oplysninger om
gaver offentliggøres årligt, dog ikke under kampagner i forbindelse med valg
til Europa-Parlamentet eller gaver på over 12 000 EUR, der bør
offentliggøres straks.
(20)     Denne forordning overholder de
grundlæggende rettigheder og de principper, som anerkendes i Den Europæiske
Unions charter om grundlæggende rettigheder, navnlig artikel 7 og 8, der
fastslår, at enhver har ret til respekt for sit privatliv og beskyttelse af
personoplysninger, og forordningen skal gennemføres under fuld overholdelse af
disse rettigheder og principper.
(21)     Europa-Parlamentets og Rådets
forordning (EF) nr. 45/2001 af 18. december 2000 om beskyttelse af fysiske
personer i forbindelse med behandling af personoplysninger i fællesskabsinstitutionerne
og -organerne og om fri udveksling af sådanne oplysninger[15] finder anvendelse på
behandlingen af personoplysninger i Europa-Parlamentet og udvalget af
uafhængige fremtrædende personer i henhold til denne forordning.
(22)     Europa-Parlamentets og Rådets
direktiv 95/46/EF af 24. oktober 1995 om beskyttelse af fysiske
personer i forbindelse med behandling af personoplysninger og om fri udveksling
af sådanne oplysninger[16]
finder anvendelse på behandlingen af personoplysninger i medfør af denne forordning.
(23)     Af hensyn til retssikkerheden
er det hensigtsmæssigt at fastslå, at Europa-Parlamentet, de europæiske
politiske partier og de europæiske politiske fonde, de nationale myndigheder,
der har ansvar for at kontrollere aspekter vedrørende finansiering af
europæiske politiske partier og europæiske politiske fonde, og andre relevante
tredjeparter, som er nævnt eller foreskrevet i denne forordning, er
registeransvarlige i medfør af forordning (EF) nr. 45/2001 og direktiv
95/46/EF. Det er ligeledes nødvendigt at præcisere maksimumperioden for
tilbageholdelse af de personoplysninger, der indsamles for at sikre en lovlig,
regelmæssig og gennemsigtig finansiering af europæiske politiske partier og
europæiske politiske fonde og medlemskab af europæiske politiske partier.
Europa-Parlamentet, de europæiske politiske partier og de europæiske politiske
fonde, de kompetente nationale myndigheder og de relevante tredjeparter skal i
deres egenskab af registeransvarlige træffe de foranstaltninger, der er
nødvendige for at opfylde forpligtelserne i forordning (EF) nr. 45/2001 og
direktiv 95/46/EF, navnlig forpligtelser vedrørende en lovlig og sikker
behandling, tilvejebringelse af oplysninger og de berørte personers adgang til
deres personoplysninger samt rettelse og sletning af deres personoplysninger.
(24)     Bestemmelserne i
kapitel III i direktiv 95/46/EF om retsmidler, ansvar og sanktioner finder
anvendelse på den databehandling, der udføres i medfør af denne forordning. De
kompetente nationale myndigheder eller relevante tredjeparter bør i henhold til
gældende national ret være ansvarlige for enhver skade, de måtte forårsage.
Endvidere bør medlemsstaterne sikre, at de kompetente nationale myndigheder
eller relevante tredjeparter pålægges de nødvendige sanktioner for overtrædelser
af denne forordning.
(25)     Der fastlægges særlige regler
og procedurer for fordeling af de bevillinger, der er til rådighed hvert år fra
Den Europæiske Unions almindelige budget, under hensyntagen til dels antallet
af støttemodtagere og dels andelen af valgte medlemmer i Europa-Parlamentet for
hvert støttemodtagende europæisk politisk parti og dermed partiets respektive
tilknyttede europæiske politiske fond. Disse foranstaltninger sikrer strenge
regler for gennemsigtighed, ansvarlighed, revision og finansiel kontrol med
europæiske politiske partier og deres tilknyttede europæiske politiske fonde,
revisionsbestemmelser fra Europa-Parlamentet og Revisionsretten samt
proportionelle sanktioner, herunder hvis et europæisk politisk parti eller en
europæisk politisk fond krænker de værdier, Unionen bygger på.
(26)     Europa-Parlamentet bør
regelmæssigt kontrollere, at de betingelser og krav, der gælder for
registrering og finansiering af europæiske politiske partier eller europæiske
politiske fonde, til stadighed er opfyldt. Denne kontrol bør udføres årligt
eller efter begrundet anmodning fra en fysisk eller juridisk person.
Beslutninger vedrørende overholdelse af de værdier, som Unionen bygger på, bør
kun træffes ifølge en procedure, der er specielt udformet i den henseende, og
efter høring af et udvalg af uafhængige fremtrædende personer.
(27)     Den tekniske bistand, som
Europa-Parlamentet skal yde europæiske politiske partier, bør baseres på
princippet om ligebehandling og ydes mod regning og betaling, og bør være
genstand for en regelmæssig offentlig rapport.
(28)     Anvendelsen af denne
forordnings nøgleaspekter bør fremlægges på et dedikeret website og gennemgås i
en årsrapport fra Europa-Parlamentet, som bør offentliggøres.
(29)     Den retslige efterprøvelse, som
Den Europæiske Unions Domstol er kompetent til at foretage, bidrager til en
korrekt anvendelse af denne forordning. Der bør ligeledes indføres bestemmelser
om administrative appelprocedurer.
(30)     Da der skal foretages
betydelige ændringer af og tilføjelser til de regler og procedurer, der i
øjeblikket er gældende for europæiske politiske partier og europæiske politiske
fonde, bør forordning (EF) nr. 2004/2003 ophæves -
VEDTAGET DENNE FORORDNING:
Kapitel I
Almindelige bestemmelser
Artikel 1
Genstand og anvendelsesområde
I denne forordning
fastlægges bestemmelser om statut for og finansiering af politiske partier på
europæisk plan (herefter kaldet "europæiske politiske partier") og
politiske fonde på europæisk plan (herefter kaldet "europæiske politiske
fonde").
Artikel 2
Definitioner
I denne forordning
forstås ved:
(1)          "politisk parti": en
sammenslutning af borgere, som forfølger politiske mål
(2)          "alliance af politiske
partier": et struktureret samarbejde mellem politiske partier og/eller
fysiske personer fra forskellige medlemsstater
(3)          "europæisk
politisk parti": en "alliance af politiske partier", der
forfølger politiske mål, og som er registreret i Europa-Parlamentet i henhold
til de betingelser og procedurer, der er fastlagt i denne forordning
(4)          "europæisk politisk fond":
en enhed, der formelt er tilknyttet et europæisk politisk parti, og hvis statut
er registreret i Europa-Parlamentet i henhold til de betingelser og procedurer,
der er fastlagt i denne forordning, og som via sine aktiviteter og ud fra de
mål og grundlæggende værdier, som Den Europæiske Union forfølger og bygger på,
støtter og supplerer målene for det europæiske politiske parti, bl.a. ved at
udføre en eller flere af følgende opgaver:
a)      observere, analysere og bidrage til
debatten om europæiske politiske spørgsmål og om den europæiske
integrationsproces
b)      planlægge aktiviteter forbundet med
europæiske politiske spørgsmål, såsom at arrangere og støtte gennemførelse af
seminarer, kurser, konferencer og undersøgelser på disse områder blandt de
berørte aktører, herunder ungdoms-organisationer og andre repræsentanter for
civilsamfundet
c)      udbygge samarbejde for at fremme
demokrati, herunder i tredjelande
d)      udgøre en ramme for nationale politiske
fonde og det videnskabelige miljø og andre aktører med henblik på at samarbejde
på europæisk plan
(5)          "regionalt parlament"
eller "regional forsamling": et organ, hvis medlemmer enten har et
regionalt valgmandat eller er politisk ansvarlige for en valgt forsamling
(6)          "finansiering via Den
Europæiske Unions almindelige budget": et tilskud ydet i henhold til
afsnit IV i del I i Rådets forordning (EF, EURATOM) nr. 1605/2002 af 25. juni
2002 om finansforordningen vedrørende De Europæiske Fællesskabers almindelige
budget[17]
(herefter kaldet "finansforordningen") eller et [bidrag] ydet i
henhold til […][18]
(7)          "gave": kontante
pengegaver og andre naturalieydelser (varer, tjenesteydelser), som udgør en
økonomisk fordel for det pågældende europæiske politiske parti eller den
pågældende europæiske politiske fond.
Kapitel II
Statut for europæiske politiske partier og europæiske politiske fonde 
Artikel 3
Betingelser for registrering
1.           En alliance af politiske
partier som defineret i artikel 2, stk. 2, kan ansøge om at registrere sin
statut som et europæisk politisk parti i Europa-Parlamentet på følgende
betingelser:
a)      den skal være hjemmehørende i en
medlemsstat
b)      den skal i mindst en fjerdedel af
medlemsstaterne være repræsenteret af medlemmer af Europa-Parlamentet eller i
de nationale eller regionale parlamenter eller regionale forsamlinger, eller
den skal i mindst en fjerdedel af medlemsstaterne
have opnået mindst 3 % af de afgivne stemmer i hver af disse medlemsstater
ved det seneste valg til Europa-Parlamentet
c)      den skal, bla. i sit program og i sine
aktiviteter, og gennem sine medlemmer respektere de værdier, som Den Europæiske
Union bygger på, navnlig respekt for den menneskelige værdighed, frihed,
demokrati, ligestilling, retsstatsprincippet og respekt for
menneskerettigheder, herunder rettigheder for personer, der tilhører
minoriteter
d)      den skal have deltaget i valg til
Europa-Parlamentet eller offentligt have givet udtryk for sin hensigt om at
deltage i det næste valg til Europa-Parlamentet
e)      den må ikke have fortjeneste som mål.
2.           En politisk fond kan ansøge
om at registrere sin statut som en europæisk politisk fond i Europa-Parlamentet
på følgende betingelser:
a)      den skal være tilknyttet et europæisk
politisk parti, der er anerkendt i henhold til de betingelser og procedurer,
der er fastlagt i denne forordning, som bekræftet af det pågældende partis
registrerede statut
b)      den skal være hjemmehørende i en
medlemsstat
c)      den skal, bl.a. i sit program og i sine
aktiviteter, respektere de værdier, som Den Europæiske Union bygger på, navnlig
respekt for den menneskelige værdighed, frihed, demokrati, ligestilling,
retsstatsprincippet og respekt for menneskerettigheder, herunder rettigheder
for personer, der tilhører minoriteter
d)      dens mål skal supplere målene for det
europæiske politiske parti, som den formelt er tilknyttet
e)      dens styrende organ skal bestå af
medlemmer fra mindst en fjerdedel af medlemsstaterne
f)       den må ikke have fortjeneste som mål.
3.           Et europæisk politisk parti
kan kun have én formelt tilknyttet europæisk politisk fond. Den formelle forbindelse
mellem et europæisk politisk parti og dets tilknyttede europæiske politiske
fond skal fremgå af begges statutter, jf. artikel 4, stk. 1, og artikel 5.
Europæiske politiske partier og tilknyttede europæiske politiske fonde skal
sikre adskillelse af den daglige drift og de ledende strukturer og regnskaberne
for det europæiske politiske parti på den ene side og for den europæiske
politiske fond på den anden side.
Artikel 4
Europæiske politiske partiers forvaltning og interne demokrati
1.           Statutten for et europæisk
politisk parti skal omfatte administrative og juridiske bestemmelser, der
mindst dækker følgende:
a)      partiets navn, der også i kortform skal
være klart adskilt fra ethvert andet eksisterende europæisk politisk parti
b)      adressen på hovedsædet, der skal være i
en af medlemsstaterne
c)      partiets juridiske form som anerkendt i
retssystemet i den medlemsstat, hvor det er hjemmehørende
d)      et skriftligt politisk program med
partiets formål og målsætninger
e)      tilslutning til principperne om ikke at
have fortjeneste som mål, uden at det berører artikel 12, stk. 4
f)       eventuelt navn på dets tilknyttede
politiske fond og en beskrivelse af den formelle forbindelse mellem dem
g)      oplysninger om partiets repræsentation
med hensyn til alle daglige forvaltningsopgaver, herunder juridisk
repræsentation
h)      partiets
administration og finansielle styring
i)       organer eller fysiske personer, der i
hver af de berørte medlemsstater har bemyndigelse til retligt at repræsentere
partiet, især med hensyn til at erhverve og afhænde løsøre og fast ejendom og
som part i retssager
j)       opløsning af enheden som et anerkendt
europæisk politisk parti.
2.           Statutten for et europæisk
politisk parti skal omfatte regler om internt partidemokrati, der mindst dækker
følgende:
a)      indmeldelse, udmeldelse og eksklusion af
partimedlemmer med listen over medlemmer vedlagt som bilag
b)      de rettigheder og forpligtelser, der
følger af alle former for medlemskab, herunder de regler, der sikrer, at alle
medlemmer er repræsenteret, uanset om de er fysiske eller juridiske personer,
og de relevante stemmerettigheder
c)      afholdelse af en generalforsamling, hvor
alle medlemmer skal sikres repræsentation
d)      demokratisk valg af og demokratiske
beslutningsprocesser for alle andre styringsorganer med præcise oplysninger om
hvert organs beføjelser, ansvarsområder og sammensætning, herunder oplysninger
om reglerne for udnævnelse og afskedigelse af dets medlemmer og klare og åbne
kriterier for udvælgelse af kandidater og valg af embedshavere, hvis mandat
skal være tidsbegrænset, men som eventuelt kan forlænges
e)      partiets interne beslutningsprocesser,
navnlig afstemningsprocedurerne og krav om beslutningsdygtighed
f)       bestemmelser om gennemsigtighed,
herunder om bogføring, regnskaber og gaver, privatlivets fred og beskyttelse af
personoplysninger
g)      proceduren for ændring af statutten.
Artikel 5
Forvaltning af europæiske politiske fonde
Statutten for en europæisk politisk fond skal
omfatte bestemmelser, der mindst dækker følgende:
a)      fondens navn, der også i kortform skal
være klart adskilt fra enhver anden eksisterende europæisk politisk fond
b)      adressen på hovedsædet, der skal være i
en af medlemsstaterne
c)      fondens juridiske form som anerkendt i
retssystemet i den medlemsstat, hvor den er hjemmehørende
d)      en beskrivelse af fondens formål og
målsætninger, som skal være forenelig med de opgaver, der er nævnt i artikel 2,
stk. 4
e)      dens tilslutning til principperne om ikke
at have fortjeneste som mål
f)       navnet på det politiske parti, som
fonden er direkte knyttet til, og en beskrivelse af den formelle forbindelse
mellem dem
g)      en liste over fondens organer med præcise
oplysninger om hvert organs beføjelser, ansvarsområder og sammensætning,
herunder oplysninger om reglerne for udnævnelse og afskedigelse af dets
medlemmer og ledere
h)      fondens administration og finansielle
forvaltning
i)       organer eller fysiske personer, der i
hver af de berørte medlemsstater har bemyndigelse til retligt at repræsentere
fonden, især med hensyn til at erhverve og afhænde løsøre og fast ejendom og
som part i retssager
j)       procedure for ændring af statutten
k)      opløsning af enheden som en anerkendt
europæisk politisk fond.
Artikel 6
Registrering
1.           Europa-Parlamentet opretter
et register (herefter kaldet "registret") med henblik på registrering
af et europæisk politisk parti og en europæisk politisk fond.
2.           For at registrere statutten
skal alliancen af politiske partier som defineret i artikel 2, stk. 2, eller
den politiske fond, der er tilknyttet et europæisk politisk parti, indgive en
ansøgning til Europa-Parlamentet.
3.           Ansøgningen skal ledsages af
følgende:
a)      dokumenter, der godtgør, at ansøgeren
opfylder betingelserne i artikel 3
b)      partiets eller fondens statut, der som
nævnt i artikel 4 og 5, skal omfatte partiets politiske program eller en
beskrivelse af fondens formål og målsætninger samt de respektive regler og
bestemmelser om forvaltning og internt partidemokrati.
4.           En politisk fond kan kun
registrere sin statut i registret gennem det europæiske politiske parti, den er
tilknyttet.
5.           Inden for tre måneder efter
modtagelse af ansøgningen om registrering vedtager Europa-Parlamentet en
beslutning, der offentliggøres i Den Europæiske Unions Tidende sammen
med partiets eller fondens statut, eller, hvis ansøgningen ikke godkendes,
begrundelsen for afvisning.
6.           Ændringer af de dokumenter
eller den statut, der er indgivet med henblik på ansøgning om registrering i
henhold til stk. 3, skal meddeles Europa-Parlamentet inden for en frist på fire
uger.
7.           Den opdaterede liste over et
europæisk politisk partis medlemmer, der er vedlagt som bilag til partiets
statut i henhold til artikel 4, stk. 2, sendes årligt til Europa-Parlamentet,
dog inden for en frist på fire uger for ændringer, der kan betyde, at det
europæiske politiske parti ikke længere opfylder kravene i artikel 3, stk. 1,
litra b).
Artikel 7
Kontrol af registrering
1.           Europa-Parlamentet
kontrollerer årligt, at de betingelser og krav, der er fastsat i artikel 3, 4
og 5, fortsat opfyldes af de europæiske politiske partier og de europæiske
politiske fonde.
Den i dette stykke nævnte årlige kontrol kan
eventuelt koordineres med ansøgningsproceduren for finansiering ifølge artikel
13, således at registret og den anvisningsberettigede i det nødvendige omfang
kan koordinere og udveksle oplysninger.
2.           Når en fjerdedel af
Europa-Parlamentets medlemmer, der repræsenterer mindst tre politiske grupper,
anmoder om det, beslutter Europa-Parlamentet med et flertal af sine medlemmer,
om betingelsen i artikel 3, stk. 1, litra c), for et europæisk politisk partis
vedkommende og i artikel 3, stk. 2, litra c), for en europæisk politisk fonds
vedkommende fortsat er opfyldt.
Inden Europa-Parlamentet træffer en sådan
beslutning, hører Europa-Parlamentet repræsentanter for det pågældende
europæiske politiske parti eller den pågældende europæiske politiske fond og
anmoder et udvalg af uafhængige fremtrædende personer om at afgive udtalelse om
spørgsmålet inden for en rimelig frist.
Dette udvalg består af tre medlemmer, idet
Europa-Parlamentet, Rådet og Kommissionen hver udpeger et medlem senest seks
måneder efter afslutningen af Europa-Parlamentets første session efter valg til
Europa-Parlamentet. Europa-Parlamentet fungerer som sekretariat for udvalget og
varetager dets finansiering.
3.           En fysisk eller juridisk
person kan på et hvilket som helst tidspunkt indgive en begrundet anmodning til
Europa-Parlamentet om at kontrollere, at en eller flere af de betingelser eller
krav, der er nævnt i stk. 1, fortsat er opfyldt. Hvis et europæisk politisk
parti, herunder dets medlemmer, krænker de værdier, som Unionen bygger på, kan
dette kun fastslås i henhold til stk. 2.
4.           Hvis Europa-Parlamentet
finder, at nogle af de betingelser eller krav, der er nævnt i stk. 1, ikke
længere er opfyldt, finder bestemmelserne i artikel 11 eller i artikel 22 eller
begge anvendelse under behørig hensyntagen til bestemmelserne i artikel 23.
5.           En europæisk politisk fond
fortaber automatisk sin status, hvis det europæiske politiske parti, det er
tilknyttet, fjernes fra registret. Den kompetente anvisningsberettigede
reducerer beløbet i aftalen eller beslutningen om tilskud eller EU-midler i
henhold til denne forordning, eller ophæver disse, og inddriver ubettiget
udbetalte beløb i henhold til aftalen eller beslutningen om bidrag eller
tilskud samt alle EU-midler, der ikke er brugt på datoen for beslutningen i
medfør af artikel 11.
Kapitel III
Retlig status for europæiske politiske partier og europæiske politiske fonde 
Artikel 8
Juridisk person
Et europæisk politisk parti og en europæisk
politisk fond har status som juridisk person fra datoen for opførelsen i
registret, jf. artikel 6.
Artikel 9
Retlig anerkendelse og rets- og handleevne
Et europæisk politisk parti og en europæisk
politisk fond omfattes af fuld retlig anerkendelse og rets- og handleevne i
alle medlemsstater.
Artikel 10
Gældende lov
1.           Europæiske politiske partier
og europæiske politiske fonde reguleres af denne forordning, og når det
udtrykkeligt er tilladt ifølge denne, af bestemmelserne i deres respektive
statutter.
2.           For anliggender, der ikke er
reguleret af denne forordning, eller for anliggender, der er delvist reguleret
af denne forordning, er europæiske politiske partier og europæiske politiske
fonde, hvad angår de aspekter, der ikke er omfattet af forordningen, reguleret
af den nationale lovgivning for den juridiske form, der er nævnt i partiets
eller fondens statut, som er gældende i den medlemsstat, hvor de er
hjemmehørende. Aktiviteter, som det europæiske politiske parti eller den
europæiske politiske fond udøver i andre medlemsstater, reguleres af den
relevante nationale lov i disse medlemsstater.
Artikel 11
Bortfald af den europæiske retlige status og opløsning
1.           Et europæisk politisk parti
eller en europæisk politisk fond fortaber eller opgiver sin status og ophører
med at have status som europæisk juridisk person i følgende tilfælde:
a)      det styrende organ beslutter at opløse
det europæiske politiske parti eller den europæiske politiske fond
b)      det styrende organ beslutter at omdanne
det europæiske politiske parti eller den europæiske politiske fond til en
retlig enhed, der er anerkendt i en medlemsstats retssystem
c)      et europæisk politisk parti opfylder ikke
længere kravene i artikel 3, stk. 1, litra b), efter ændringer i dets
medlemskab eller efter valg til Europa-Parlamentet
d)      det fjernes fra registret i medfør af
bestemmelserne i artikel 22, stk. 1 eller 4, eller i medfør af artikel 7, stk.
5.
2.           Europa-Parlamentet vedtager
en beslutning om bortfald af den europæiske retlige status og fjernelsen fra
registret.
3.           Et europæisk politisk parti
eller en europæisk politisk fond i et af de i stk. 1, litra a), b) eller c),
nævnte tilfælde vil få enhver gældende beslutning om EU-midler modtaget i
henhold til denne forordning trukket tilbage eller enhver gældende aftale om en
sådan finansiering bragt til ophør, og alle EU-midler krævet tilbagebetalt,
herunder ubrugte EU-midler fra tidligere år.
4.           Opløsning, insolvens,
betalingsstandsning og lignende procedurer reguleres af de retlige
bestemmelser, der gælder for den retlige form, der er nævnt i statutten for det
europæiske politiske parti eller den europæiske politiske fond i den
medlemsstat, hvor de er hjemmehørende.
Kapitel iv
Finansiering
Artikel 12
Betingelser for finansiering
1.           Et europæisk politisk parti,
der er registreret i henhold til de betingelser og procedurer, der følger af
denne forordning, som er repræsenteret i Europa-Parlamentet med mindst et af
sine medlemmer, og som ikke befinder sig i en af de situationer, der medfører
udelukkelse, jf. artikel [93] i finansforordningen, kan ansøge om finansiering
via Den Europæiske Unions almindelige budget i henhold til de betingelser, der
er opstillet i en indkaldelse af [bidrag] offentliggjort af Europa-Parlamentet.
2.           En europæisk politisk fond,
der er tilknyttet et europæisk politisk parti, der kan søge om finansiering i
medfør af stk. 1, som er registreret i henhold til de betingelser og
procedurer, der følger af denne forordning, og som ikke befinder sig i en af de
situationer, der medfører udelukkelse, jf. artikel [93] i finansforordningen,
kan ansøge om finansiering via Den Europæiske Unions almindelige budget i
henhold til de betingelser, der er opstillet i en indkaldelse af forslag
offentliggjort af Europa-Parlamentet.
3.           Med henblik på at fastslå
berettigelse til finansiering via Den Europæiske Unions almindelige budget i
henhold til stk. 1, og artikel 3, stk. 1, litra b), og med henblik på
anvendelsen af bestemmelserne i artikel 14, stk. 1, betragtes et medlem af
Europa-Parlamentet kun som medlem af ét europæisk politisk parti, der, når det
er relevant, er det parti, som hans eller hendes nationale eller regionale
politiske parti er tilknyttet på slutdatoen for indgivelse af ansøgninger.
4.           Finansielle bidrag eller
tilskud fra Den Europæiske Unions almindelige budget må ikke overstige
90 % af et euopæisk politisk partis årlige tilskudsberettigede
omkostninger og 95 % af en europæisk politisk fonds årlige
støtteberettigede omkostninger som angivet i budgettet. Europæiske politiske
partier kan anvende ubrugte EU-bidrag ydet til dækning af tilskudsberettigede
udgifter i to regnskabsår efter tildelingen. Beløb, der ikke er brugt efter
udløbet af disse to regnskabsår, tilbagebetales i henhold til
finansforordningen.
Artikel 13
Ansøgning om finansiering
1.           For at modtage finansiering
via Den Europæiske Unions almindelige budget skal et europæisk politisk parti
eller en europæisk politisk fond, der opfylder betingelserne i artikel 12, stk.
1 eller 2, indgive en ansøgning til Europa-Parlamentet hvert år efter en
indkaldelse af [bidrag] eller forslag.
2.           Det europæiske politiske
parti eller den europæiske politiske fond skal på tidspunktet for indgivelse af
ansøgning opfylde betingelserne i artikel 19 fra ansøgningsdatoen og indtil
udløbet af det regnskabsår, som [bidraget] eller tilskuddet dækker, være
registreret i registret og ikke være omfattet af nogle af de sanktioner, der er
nævnt i artikel 22.
3.           En ansøgning fra en europæisk
politisk fond skal indeholde fondens årsprogram.
4.           Den ansvarlige
anvisningsberettigede vedtager en beslutning tre måneder efter udløbet af
indkaldelsen af [bidrag] eller indkaldelsen af forslag og godkender og
forvalter de tilsvarende bevillinger i henhold til finansforordningen.
5.           En politisk fond på europæisk
plan kan kun ansøge om finansiering via Den Europæiske Unions almindelige
budget gennem det europæiske politiske parti, som den er tilknyttet.
Artikel 14
Tildelingskriterier og fordeling af midler
1.           De respektive bevillinger,
der er til rådighed for europæiske politiske partier og europæiske politiske
fonde, som er blevet tildelt [bidrag] eller tilskud i henhold til artikel 13,
fordeles årligt på grundlag af følgende fordelingsnøgle:
–              
15 % fordeles i lige store dele
–              
85 % fordeles blandt de tilskudsberettigede
europæiske politiske partier i forhold til deres andel af valgte medlemmer til
Europa-Parlamentet.
Samme fordelingsnøgle bruges til at yde støtte til
europæiske politiske fonde på basis af deres tilknytning til et europæisk
politisk parti.
2.           Den fordeling, der er nævnt i
stk. 1, baseres på antallet af valgte medlemmer i Europa-Parlamentet, som er
medlemmer af det ansøgende europæiske politiske parti på slutdatoen for
indgivelse af ansøgninger under hensyntagen til bestemmelserne i artikel 12,
stk. 3.
Efter denne dato påvirker antallet ikke de
europæiske politiske partiers eller de europæiske politiske fondes respektive
andel af midlerne. Dette berører ikke kravet i artikel 12, stk. 1, om, at det
europæiske politiske parti skal være repræsenteret i Europa-Parlamentet med
mindst et af sine medlemmer.
Artikel 15
Gaver og bidrag
1.           Europæiske politiske partier
og europæiske politiske fonde kan modtage gaver fra fysiske eller juridiske
personer af en værdi på højst 25 000 EUR pr. år og pr. donor, uden at dette
berører stk. 5.
2.           Europæiske politiske partier
og europæiske politiske fonde skal på tidspunktet for indgivelse af deres
årsregnskaber til Europa-Parlamentet i henhold til artikel 19 ligeledes indgive
en liste over alle donorer med de tilsvarende gaver og angivelse af gavernes
art og værdi. Dette stykke finder også anvendelse på bidrag fra medlemmer, jf.
stk. 7 og 8.
3.           Gaver, der modtages af
europæiske politiske partier og europæiske politiske fonde seks måneder før
valg til Europa-Parlamentet, skal ugentligt indberettes skriftligt til
Europa-Parlamentet, jf. også stk. 2.
4.           Enkeltstående gaver på over
12 000 EUR, som modtages af europæiske politiske partier og europæiske
politiske fonde, skal straks indberettes skriftligt til Europa-Parlamentet, jf.
også stk. 2.
5.           Et europæisk politisk parti
og en europæisk politisk fond må ikke modtage:
a)      anonyme gaver eller bidrag
b)      gaver via budgettet for de politiske
grupper i Europa-Parlamentet
c)      gaver fra enhver virksomhed, som
offentlige myndigheder direkte eller indirekte kan udøve bestemmende
indflydelse over som følge af ejerskab, kapitalindskud eller de for
virksomheden gældende regler
d)      gaver fra en offentlig myndighed i et
tredjeland, herunder fra enhver virksomhed, som offentlige myndigheder direkte
eller indirekte kan udøve bestemmende indflydelse over som følge af ejerskab,
kapitalindskud eller de for virksomheden gældende regler.
6.           Gaver, der ikke er tilladt
ifølge denne forordning, skal inden for en frist på 30 dage fra den dato, hvor
det europæiske politiske parti eller den europæiske politiske fond modtager
dem:
–                        
returneres til donor eller en person, der handler
på donors vegne, eller
–                        
indberettes til Europa-Parlamentet, hvis de ikke
kan returneres. Den anvisningsberettigede udarbejder og godkender en
indtægtsordre i henhold til bestemmelserne i artikel [71] og [72] i
finansforordningen. Midlerne opføres som en almindelig indtægt i
Europa-Parlamentets budgetsektion.
7.           Bidrag til et europæisk parti
fra partiets medlemmer er tilladte. Sådanne bidrag må ikke overstige 40 %
af det europæiske politiske partis årlige budget.
8.           Bidrag til en europæisk
politisk fond fra fondens medlemmer samt fra europæiske politiske partier er
tilladte. Sådanne bidrag må ikke overstige 40 % af det årlige budget for
den pågældende europæiske politiske fond og må ikke stamme fra midler, som et
europæisk politisk parti har modtaget via Den Europæiske Unions almindelige
budget i henhold til denne forordning.
Bevisbyrden påhviler det pågældende europæiske
politiske parti, der klart i sine regnskaber skal angive, hvor de midler, der
er brugt til at finansiere den tilknyttede europæiske politiske fond, stammer
fra.
Artikel 16
Ikke-diskriminerende skattemæssig behandling af gaver og donorer
1.           Europæiske politiske partier
eller europæiske politiske fonde, der modtager en gave på nationalt plan eller
på tværs af grænserne, skal have samme skattemæssige behandling, som for gaver
til politiske partier eller politiske fonde, der er hjemmehørende i den
omhandlede medlemsstat.
2.           Fysiske eller juridiske
personer, der donerer gaver til europæiske politiske partier eller europæiske
politiske fonde på nationalt plan eller på tværs af grænserne, skal have samme
skattemæssige behandling som gaver til politiske partier eller politiske fonde,
der er hjemmehørende i den medlemsstat, hvor donoren har sit skattemæssige
hjemsted.
3.           Med henblik på stk. 1 og 2
sidestilles et europæisk politisk parti og en europæisk politisk fond med et
politisk parti eller en politisk fond, der er etableret i henhold til gældende
lov i den omhandlede medlemsstat.
Artikel 17
Finansiering af kampagner i forbindelse med valg til Europa-Parlamentet
1.           Midler, der ydes til
europæiske politiske partier via Den Europæiske Unions almindelige budget eller
fra andre kilder, kan bruges til at finansiere de europæiske politiske partiers
kampagner i forbindelse med valg til Europa-Parlamentet, som de deltager i, jf.
artikel 3, stk. 1, litra d).
I overensstemmelse med artikel 8 i akten om
almindelige direkte valg af medlemmerne af Europa-Parlamentet[19] er finansiering af og grænser
for valgudgifter for alle partier og kandidater ved valg til Europa-Parlamentet
underlagt de nationale bestemmelser i de enkelte medlemsstater.
2.           Udgifter i tilknytning til
kampagner i forbindelse med valg til Europa-Parlamentet skal klart
identificeres som sådan af de europæiske politiske partier i deres
årsregnskaber.
3.           Europæiske politiske partier
træffer i forbindelse med valg til Europa-Parlamentet alle de foranstaltninger,
der er nødvendige for at informere EU-borgerne om tilknytningen mellem
nationale politiske partier og kandidater og de europæiske politiske partier.
Artikel 18
Forbud mod finansiering
1.           Midler, der ydes til
europæiske politiske partier via Den Europæiske Unions almindelige budget eller
enhver anden kilde, må ikke anvendes til direkte eller indirekte finansiering
af nationale, regionale eller lokale valg eller andre politiske partier og
navnlig ikke af nationale politiske partier eller kandidater.
2.           Midler, der ydes til
europæiske politiske fonde via Den Europæiske Unions almindelige budget eller
enhver anden kilde, må ikke bruges til andre formål end finansiering af deres
opgaver som nævnt i artikel 2, stk. 4, og til udgifter, der er direkte knyttet
til de mål, der følger af deres statut, jf. artikel 5. Midlerne må navnlig ikke
bruges til direkte eller indirekte finansiering af europæiske, nationale,
regionale eller lokale valg, politiske partier, kandidater eller fonde.
3.           Midler, der ydes til
europæiske politiske partier og europæiske politiske fonde via Den Europæiske
Unions almindelige budget eller andre kilder, må ikke bruges til at finansiere
nationale, regionale eller lokale folkeafstemningskampagner.
Kapitel V
Kontrol og gennemsigtighed
Artikel 19
Regnskabs- og rapporteringsforpligtelser
1.           Senest seks måneder efter
regnskabsårets udløb fremsender europæiske politiske partier og europæiske
politiske fonde følgende til registret og de kompetente nationale myndigheder i
medlemsstaterne:
a)      deres årlige regnskaber og støttebilag
for indtægter og udgifter samt aktiver og passiver ved begyndelsen og
afslutningen af regnskabsåret i henhold til gældende lov i den medlemsstat, i
hvilken de er hjemmehørende
b)      en ekstern revisionsrapport om
årsregnskaberne om både korrektheden af disse årsregnskaber og indtægternes og
udgifternes lovlighed og regelmæssighed udarbejdet af et uafhængigt organ eller
en ekspert, der er bemyndiget til at foretage revisioner i medfør af gældende
lov i den medlemsstat, i hvilken de er hjemmehørende
c)      listen over donorer og deres tilsvarende
gaver indberettet i henhold til artikel 15, stk. 2, 3 og 4.
2.           Når udgiften gennemføres af
europæiske politiske partier sammen med nationale politiske partier eller af
europæiske politiske fonde sammen med nationale politiske fonde og med andre
organisationer, skal bevis for udgiften for de europæiske politiske partier
eller de europæiske politiske fonde direkte eller via disse tredjeparter indgå
i de i stk. 1 nævnte årsregnskaber.
3.           De oplysninger, der er nævnt
i stk. 1, offentliggøres i henhold til artikel 24.
Artikel 20
Gennemførelse og kontrol
1.           Bevillingerne til
finansiering af europæiske politiske partier og europæiske politiske fonde
fastsættes i forbindelse med den årlige budgetprocedure og gennemføres i
overensstemmelse med finansforordningen.
Betingelserne for [bidrag] og tilskud fastlægges
af den anvisningsberettigede i indkaldelsen af [bidrag] og indkaldelsen af
forslag.
2.           Kontrollen med midler
modtaget via Den Europæiske Unions almindelige budget udøves i henhold til
finansforordningen.
Kontrollen foretages desuden ved en årlig
påtegning fra en ekstern og uafhængig revisor, jf. artikel 19, stk. 1.
3.           De kompetente nationale
myndigheder i den medlemsstat, hvor de europæiske politiske partier og de
europæiske politiske fonde er hjemmehørende, skal i henhold til artikel 10, stk.
2, kontrollere de midler, de modtager via andre kilder end Den Europæiske
Unions budget, samt alle udgifter. En sådan kontrol skal udøves i samarbejde
med Europa-Parlamentet og de kompetente nationale myndigheder i andre
medlemsstater.
De nationale myndigheder og Europa-Parlamentet
træffer praktiske foranstaltninger for at udveksle oplysninger om europæiske
politiske partier og europæiske politiske fonde.
4.           Europæiske politiske partier
og europæiske politiske fonde, der modtager midler i henhold til denne
forordning, fremlægger på Revisionsrettens anmodning alle dokumenter og
oplysninger, som er nødvendige for, at Revisionsretten kan varetage sin opgave.
5.           Beslutningen eller aftalen om
at yde [bidrag] eller tilskud skal udtrykkeligt foreskrive, at Europa-Parlamentet
og Revisionsretten på basis af indberetninger og kontrol på stedet skal
foretage revision af europæiske politiske partier, der har modtaget et [bidrag]
eller europæiske politiske fonde, der har modtaget et tilskud via Den
Europæiske Unions almindelige budget.
6.           Revisionsretten og den
anvisningsberettigede eller ethvert andet eksternt organ, som den
anvisningsberettigede har bemyndiget, kan udføre den nødvendige kontrol på
stedet for at sikre, at udgifterne er lovlige, og at bestemmelserne i beslutningen
eller aftalen om ydelse af [bidrag] eller tilskud gennemføres korrekt, og for
europæiske politiske fondes vedkommende, at arbejdsprogrammet gennemføres
korrekt. Støttemodtageren skal fremlægge alle dokumenter og oplysninger, der er
nødvendige for at udføre denne opgave.
7.           Det Europæiske Kontor for
Bekæmpelse af Svig (OLAF) kan udføre undersøgelser, herunder kontrol og
inspektion på stedet i henhold til de bestemmelser og procedurer, der er
fastlagt i Europa-Parlamentets og Rådets forordning (EF) nr. 1073/1999 af
25. maj 1999 om undersøgelser, der foretages af Det Europæiske Kontor for
Bekæmpelse af Svig (OLAF)[20],
og Rådets forordning (Euratom, EF) nr. 2185/96 af 11. november 1996 om
Kommissionens kontrol og inspektion på stedet med henblik på beskyttelse af De
Europæiske Fællesskabers finansielle interesser mod svig og andre
uregelmæssigheder[21]
med henblik på at fastslå, om der er tale om svig, korruption eller andre
ulovlige aktiviteter, der påvirker Unionens finansielle interesser i
forbindelse med [bidrag] eller tilskud ifølge denne forordning. Resultatet kan
eventuelt give anledning til, at Europa-Parlamentet træffer beslutninger om
inddrivelse.
Artikel 21
Teknisk støtte
Al teknisk støtte fra Europa-Parlamentet til
europæiske politiske partier ydes på grundlag af ligebehandlingsprincippet.
Støtten tildeles på vilkår, der ikke er mindre favorable end de vilkår, der
anvendes over for andre eksterne organisationer og foreninger, som kan få
lignende støtte, og ydes mod regning og betaling.
I henhold til artikel 24 offentliggør
Europa-Parlamentet i en årsrapport oplysninger om den tekniske støtte, der er
ydet hvert enkelt europæisk politisk parti, inden for en frist på tre måneder
efter regnskabsårets afslutning.
Artikel 22
Sanktioner
1.           Hvis Europa-Parlamentet i
henhold til artikel 7, stk. 2, finder, at et europæisk politisk parti eller en
europæisk politisk fond ikke har respekteret de værdier, som Unionen bygger på,
eller som ved en retskraftig dom er dømt for ulovlige aktiviteter, der skader
Fællesskabets finansielle interesser, jf. finansforordningens artikel [93, stk.
1, litra e)], eller at et europæisk politisk parti ikke har overholdt
minimumsreglerne for internt demokrati, jf. artikel 4, stk. 2, kan det
pågældende europæiske politiske parti eller den pågældende europæiske politiske
fond fjernes fra registret, fortabe sin status i henhold til artikel 22 eller
få enhver gældende beslutning om EU-midler modtaget i henhold til denne
forordning trukket tilbage eller enhver gældende aftale om en sådan finansiering
bragt til ophør, og alle EU-midler krævet tilbagebetalt, herunder ubrugte
EU-midler fra tidligere år.
2.           Europa-Parlamentet pålægger
et europæisk politisk parti eller en europæisk politisk fond en bøde i henhold
til en fastsat skala:
a)      i tilfælde af manglende overholdelse af
de betingelser eller krav, der er fastsat i artikel 3, 4 eller 5, som ikke er
dækket af stk. 1, og som ikke er en følge af ændringer i et europæisk politisk
partis medlemskab eller valg til Europa-Parlamentet
b)      i tilfælde af manglende indberetning
ifølge artikel 6, stk. 6 og 7, eller hvis Europa-Parlamentet finder, at det
europæiske politiske parti eller den europæiske politiske fond på et tidspunkt
forsætligt har fremsat ukorrekte eller misvisende oplysninger
c)      hvis nogle af de organer, der ifølge
denne forordning er bemyndiget til at revidere eller kontrollere modtagerne af
finansiering via Den Europæiske Unions almindelige budget, afslører
uregelmæssigheder i årsregnskaberne
d)      hvis listen over donorer og deres
tilsvarende gaver i henhold til artikel 15, stk. 2, ikke er fremsendt til
Europa-Parlamentet, eller hvis gaver ikke er indberettet i henhold til artikel
15, stk. 3 og 4
e)      hvis et europæisk politisk parti eller en
europæisk politisk fond har modtaget gaver, som ifølge artikel 15, stk. 5, ikke
er tilladte, eller ikke har indberettet sådanne gaver som krævet ifølge artikel
15, stk. 6.
3.           Når Europa-Parlamentet
fastsætter størrelsen af en bøde, der pålægges et europæisk politisk parti
eller en europæisk politisk fond i medfør af stk. 2, tages der hensyn til
overtrædelsens alvor og dens varighed og eventuelle gentagelser, hvor lang tid
der er gået, forsæt eller graden af uagtsomhed og de foranstaltninger, der er
truffet for at overholde betingelser og krav i denne forordning. Alle bøder
skal være effektive og have afskrækkende virkning og må ikke overstige
10 % af det omhandlede europæiske politiske partis eller den omhandlede
europæiske politiske fonds årsbudget i det år, sanktionen pålægges.
4.           Et europæisk politisk parti
eller en europæisk politisk fond, som efter en overtrædelse som beskrevet i
stk. 2, litra a), ikke indfører de foranstaltninger, Europa-Parlamentet kræver
for at rette op på situationen, selv om partiet eller fonden har haft mulighed
derfor, jf. artikel 23, kan fjernes fra registret og fortabe sin status i
henhold til artikel 11, og få enhver gældende beslutning om EU-midler modtaget
i henhold til denne forordning trukket tilbage eller enhver gældende aftale om
en sådan finansiering bragt til ophør, og alle EU-midler krævet tilbagebetalt,
herunder ubrugte EU-midler fra tidligere år.
5.           Et europæisk politisk parti
eller en europæisk politisk fond, som pålægges en sanktion på grund af en af
overtrædelserne i stk. 2, opfylder ikke længere betingelserne i artikel 13,
stk. 2. Den kompetente anvisningsberettigede skal derfor reducere beløbet i
aftalen eller beslutningen om tilskud eller EU-midler i henhold til denne
forordning, eller ophæve disse, og inddrive ubettiget udbetalte beløb i henhold
til aftalen eller beslutningen om bidrag eller tilskud, herunder ubrugte
EU-midler fra tidligere år.
6.           Et europæisk politisk parti
eller en europæisk politisk fond kan endvidere udelukkes fra tildeling af
midler i op til fem år, hvis den ansvarlige anvisningsberettigede finder, at
partiet eller fonden i forbindelse med udøvelsen af deres erhverv har begået en
alvorlig fejl, jf. finansforordningen artikel [93, stk. 1, litra c)].
7.           De sanktioner, der pålægges i
medfør af denne artikel, finder anvendelse på alle europæiske politiske partier
og europæiske politiske fonde, uanset om de modtager EU-midler. Den anvisningsberettigede kan pålægge ethvert
europæisk politisk parti og enhver europæisk politisk fond administrative
og/eller finansielle sanktioner i henhold til finansforordningens artikel [96,
stk. 2] og artikel [145] i gennemførelsesbestemmelserne, hvis de befinder sig i
en af de situationer, der er nævnt i finansforordningens artikel [96, stk. 1],
som ikke er dækket af ovennævnte stykker.
Artikel 23
Høringer og korrigerende foranstaltninger
1.           Før der træffes en endelig
beslutning om sanktionerne ifølge artikel 22, skal Europa-Parlamentet give det
europæiske politiske parti eller den europæiske politiske fond mulighed for at
fremsætte sine bemærkninger og, hvis det er relevant, indføre de
foranstaltninger, der er nødvendige for at rette op på situationen inden for en
rimelig tidsfrist.
2.           Hvis Europa-Parlamentet
finder det nødvendigt, kan det høre enten fysiske eller juridiske personer,
herunder klagere som nævnt i artikel 7, stk. 3.
Kapitel VI
Afsluttende bestemmelser
Artikel 24
Gennemsigtighed
1.           Registret offentliggør
følgende på et dertil oprettet website:
a)           navne og statut for alle
registrerede europæiske politiske partier og europæiske politiske fonde sammen
med de dokumenter, der er indgivet sammen med ansøgningen om registrering i
medfør af artikel 6, stk. 3, senest fire uger efter, Europa-Parlamentet har
vedtaget sin beslutning og efter den dato alle ændringer, der indberettes til
Europa-Parlamentet i medfør af artikel 6, stk. 6 og 7
b)           en liste over de ansøgninger, der
ikke er blevet godkendt, sammen med de dokumenter, der er indgivet sammen med
ansøgningen om registrering, jf. artikel 6, stk. 3, og begrundelsen for
afvisning, senest fire uger efter Europa-Parlamentet har vedtaget sin
beslutning
c)           en årsrapport med en oversigt over
de beløb, der er udbetalt til hvert europæisk politisk parti og europæisk
politisk fond, for hvert regnskabsår, i hvilke der er modtaget [bidrag] eller
ydet tilskud via Den Europæiske Unions almindelige budget
d)           årsregnskaberne og rapporter fra
eksterne revisorer, jf. artikel 19, stk. 1, og for europæiske politiske fondes
vedkommende endelige rapporter om gennemførelsen af arbejdsprogrammet
e)           navne på donorer og deres
tilsvarende gaver, som de europæiske politiske partier og europæiske politiske
fonde har indberettet i henhold til artikel 15, stk. 2, 3 og 4, bortset fra
gaver fra fysiske personer, der ikke overstiger 1 000 EUR pr. år og pr. donor,
idet disse indberettes som "mindre gaver"
f)            de bidrag, der er nævnt i artikel
15, stk. 7 og 8, som de europæiske politiske partier og europæiske politiske
fonde har indberettet i medfør af artikel 15, stk. 2, herunder også identiteten
på de medlemmer, der har ydet bidragene, bortset fra bidrag fra fysiske
personer, der ikke overstiger 1 000 EUR pr. år og pr. medlem, idet disse
indberettes som "mindre bidrag"
g)           nærmere oplysninger om og
begrundelse for endelige beslutninger, som Europa-Parlamentet har truffet i
medfør af artikel 22, herunder eventuelt udtalelser vedtaget af udvalget af
uafhængige fremtrædende personer i henhold til artikel 7, stk. 2, under behørig
hensyntagen til bestemmelserne i forordning (EF) nr. 45/2001
h)           den tekniske støtte til europæiske
politiske partier i henhold til artikel 21
i)            bestemmelser om gennemførelsen af
denne forordning, jf. artikel 28
j)            Europa-Parlamentets
evalueringsrapport om anvendelsen af denne forordning samt om de finansierede
aktiviteter, jf. artikel 27.
2.           Fra listen over et europæisk
politisk partis medlemmer, der er vedlagt som bilag til partiets statut, jf.
artikel 4, stk. 2, og ajourført i henhold til artikel 6, stk. 7, offentliggør
Europa-Parlamentet det samlede antal medlemmer, identiteten på de juridiske
personer, der er medlemmer, samt navnene på de fysiske personer, der
udtrykkeligt har givet deres samtykke til offentliggørelsen. Europæiske
politiske partier skal systematisk anmode om dette samtykke hos alle fysiske
personer, der er medlemmer. 
3.           Europæiske politiske partier
og europæiske politiske fonde forsyner i en offentlig tilgængelig
databeskyttelseserklæring alle potentielle medlemmer og donorer med de
oplysninger, der er nævnt i artikel 10 i direktiv 95/46/EF og meddeler dem, at
deres personoplysninger kan blive offentliggjort og af revisons- og
kontrolhensyn kan blive behandlet af Europa-Parlamentet, OLAF, Revisionsretten,
kompetente nationale myndigheder og eksterne organer eller eksperter, som er
bemyndiget af disse. I medfør af artikel 11 i forordning (EF) nr. 45/2001
inddrager Europa-Parlamentet de samme oplysninger i indkaldelser af [bidrag]
eller forslag, jf. artikel 13, stk. 1.
Artikel 25
Beskyttelse af personoplysninger
1.           Når Europa-Parlamentet og det
udvalg, der er nævnt i artikel 7, stk. 2, behandler personoplysninger i medfør
af denne forordning, skal de overholde bestemmelserne i forordning (EF) nr.
45/2001. Med henblik på behandling af personoplysninger betragtes de som
registeransvarlige i henhold til artikel 2, litra d), i forordning (EF) nr.
45/2001.
2.           Når de europæiske politiske
partier og europæiske politiske fonde, de nationale myndigheder, der har
beføjelse til at udøve kontrol med spørgsmål om finansiering af europæiske
politiske partier og europæiske politiske fonde i henhold til artikel 20, stk.
3, og de uafhængige organer eller eksperter, der er bemyndiget til at revidere
regnskaber i henhold til artikel 19, stk. 1, behandler personoplysninger i
medfør af denne forordning, skal de overholde bestemmelserne i direktiv
95/46/EF og de nationale bestemmelser i den henseende. Med henblik på
behandling af personoplysninger betragtes de som registeransvarlige i henhold
til artikel 2, litra d), i forordning (EF) nr. 95/46.
3.           Europa-Parlamentet og det
udvalg, der er nævnt i artikel 7, stk. 2, sikrer, at de personoplysninger, de
indsamler i medfør af denne forordning, ikke bruges til andre formål end at
sikre en lovlig, regelmæssig og gennemsigtig finansiering af europæiske
politiske partier og europæiske politiske fonde og medlemskab af europæiske
politiske partier. De tilintetgør disse personoplysninger senest
24 måneder efter offentliggørelsen af de relevante dele i henhold til
artikel 24.
4.           De kompetente nationale
myndigheder og uafhængige organer eller eksperter, der er bemyndiget til at
revidere regnskaber, bruger udelukkende de personoplysninger, de modtager, til
at kontrollere finansieringen af europæiske politiske partier og europæiske
politiske fonde. De tilintetgør disse personoplysninger i henhold til gældende
national lov efter at have fremsendt dem til Europa-Parlamentet i henhold til
artikel 20, stk. 3.
5.           Personoplysninger kan gemmes
ud over de tidsfrister, der er fastlagt i stk. 3, eller som foreskrevet i
gældende national lov ifølge stk. 4, hvis det er nødvendigt med henblik på
retlige eller administrative procedurer i forbindelse med finansiering af et
europæisk politisk parti eller en europæisk politisk fond eller medlemskab af
et europæisk politisk parti. Alle sådanne personoplysninger skal tilintetgøres
senest en uge efter datoen for en endelig afgørelse af de nævnte procedurer
eller efter eventuelle revisioner, appeller, tvister eller krav er afsluttet.
6.           De registeransvarlige, der er
nævnt i stk. 1 og 2, gennemfører de fornødne tekniske og organisatoriske
foranstaltninger til at beskytte personoplysninger mod hændelig eller ulovlig
tilintetgørelse, mod hændeligt tab, mod ændring, ubeføjet udbredelse og
ikke-autoriseret adgang, navnlig hvis behandlingen omfatter fremsendelse af
oplysninger gennem et netværk, samt mod enhver anden form for ulovlig behandling.
7.           Den Europæiske Tilsynsførende
for Databeskyttelse er ansvarlig for at overvåge og sikre, at
Europa-Parlamentet og det udvalg, der er nævnt i artikel 7, stk. 2, overholder
og værner om fysiske personers grundlæggende rettigheder og friheder i forbindelse
med behandling af personoplysninger i medfør af denne forordning. Uden at det
berører muligheden for at benytte et retsmiddel, kan den registrerede indgive
en klage til den europæiske tilsynsførende for databeskyttelse, hvis han eller
hun finder, at retten til beskyttelse af personoplysninger er blevet krænket
som følge af Europa-Parlamentets eller udvalgets behandling af disse
personoplysninger.
8.           De europæiske politiske
partier og de europæiske politiske fonde, de kompetente nationale myndigheder
og uafhængige organer eller eksperter, der er bemyndiget til at revidere
regnskaber ifølge denne forordning, er ansvarlige ifølge national lov for
enhver skade, de måtte forårsage i forbindelse med behandlingen af
personoplysninger i medfør af denne forordning. Medlemsstaterne sikrer, at de
pålægges effektive, proportionelle og afskrækkende sanktioner for overtrædelser
af denne forordning, direktiv 95/46/EF og de nationale bestemmelser, der
vedtages i den henseende, navnlig svigagtig brug af personoplysninger.
Artikel 26
Klageadgang
1.           Europa-Parlamentet sikrer
administrative klageprocedurer for alle beslutninger i forbindelse med
registrering af statut, finansiering eller sanktioner.
2.           Administrative
klageprocedurer har ikke opsættende virkning. Europa-Parlamentet kan
imidlertid, hvis det skønnes nødvendigt, suspendere anvendelsen af en truffet
beslutning.
3.           Beslutninger, der træffes i
medfør af denne forordning, kan indbringes for Den Europæiske Unions Domstol i
henhold til de relevante bestemmelser i traktaten om Den Europæiske Unions
funktionsmåde.
Artikel 27
Evaluering
Europa-Parlamentet offentliggør senest den 1.
juli tre år efter afholdelse af valg til Europa-Parlamentet en rapport om
anvendelsen af denne forordning og de finansierede aktiviteter. Rapporten skal
i givet fald foreslå ændringer af statutten og finansieringssystemerne.
Artikel 28
Gennemførelsesbestemmelser
Europa-Parlamentet vedtager en beslutning om
regler og procedurer for gennemførelse af forordningen, herunder for oprettelse
af registret.
Artikel 29
Ophævelse
Forordning (EF) nr. 2004/2003 ophæves fra
datoen for denne forordnings ikrafttrædelse.
Artikel 30
Ikrafttrædelse og anvendelse
Denne forordning træder i kraft på tredjedagen
efter offentliggørelsen i Den Europæiske Unions Tidende.
Den anvendes fra den 1. juli 2013.
Denne forordning er bindende i alle
enkeltheder og gælder umiddelbart i hver medlemsstat.
Udfærdiget i Bruxelles, den […].
På Europa-Parlamentets vegne                    På
Rådets vegne
Formand                                                        Formand
[1]               EUT L 297 af 15.11.2003, s. 1.
[2]               EUT L 343 af 27.12.2007, s. 5
[3]               Generalsekretærens rapport om finansiering af politiske
partier på europæisk plan i medfør af artikel 15 i Europa-Parlamentets
præsidiums afgørelse af 29. marts 2004 om fastsættelse af
gennemførelsesbestemmelser til Europa-Parlamentets og Rådets forordning (EF)
nr. 2004/2003 om statut for og finansiering af politiske partier på europæisk
plan – 18. oktober 2010.
[4]               A7-0062/2011.
[5]               Det hedder i artikel 12: "Senest den 15. februar
2006 offentliggør Europa-Parlamentet en rapport om anvendelsen af denne
forordning samt om de finansierede aktiviteter. Det foreslår i givet fald
ændringer til finansieringsordningen."
[6]               KOM(2012) 35 endelig.
[7]               På nuværende tidspunkt Rådets forordning (EF, Euratom)
nr. 1605/2002 af 25. juni 2002 om finansforordningen vedrørende De
Europæiske Fællesskabers almindelige budget (EFT L 248 af 16.9.2002,
s. 1). Teksten vil blive erstattet af en ny finansforordning, som skal
træde i kraft den 1. januar 2013.
[8]               Erklæring nr. 11 til
Nice-traktaten: "Konferencen minder om, at bestemmelserne i artikel 191
ikke medfører overførsel af kompetence til Det Europæiske Fællesskab og ikke
berører anvendelsen af de relevante nationale forfatningsmæssige bestemmelser.
Finansieringen af politiske partier på europæisk plan over De Europæiske
Fællesskabers budget kan ikke anvendes til direkte eller indirekte finansiering
af politiske partier på nationalt plan. Bestemmelserne om finansiering af
politiske partier anvendes på samme grundlag for alle de politiske retninger,
der er repræsenteret i Europa-Parlamentet."
[9]               EUT C …af …, s. .
[10]             EUT C …af …, s. .
[11]             EUT C …af …, s. .
[12]             EUT C …af …, s. .
[13]             EUT L 297 af 15.11.2003, s. 1.
[14]             EUT C …af …, s. . 
[15]             EFT L 8 af 12.01.2001, s. 1.
[16]             EFT L 281 af 23.11.1995, s. 31.
[17]             EFT L 248 af 16.9.2002, s. 1. Referencen skal ajourføres,
når den nye finansforordning er blevet formelt vedtaget og offentliggjort.
[18]             På datoen for vedtagelsen af denne forordning vil
Kollegiet også vedtage et arbejdsdokument fra Kommissionen om et forslag til
ændring af finansforordningen med et nyt afsnit om finansiering af europæiske
politiske partier gennem bidrag. Indførelsen af "bidrag" for
europæiske politiske partier vil blive bekræftet, når sidstnævnte forslag er
blevet vedtaget af medlovgiverne.
[19]             EFT L 278 af 8.10.1976, s. 5.
[20]             EFT L 136 af 31.5.1999, s. 1.
[21]             EFT L 292 af 15.11.1996, s. 2.